A Tanács 963/2002/EK rendelete
(2002. június 3.)
a 2277/96/ESZAK és az 1889/98/ESZAK bizottsági határozat alapján elfogadott dömpingellenes és szubvencióellenes intézkedésekkel, valamint a fenti határozatok alapján folyamatban lévő, dömpingellenes és szubvencióellenes vizsgálatokkal, kifogásokkal és kérelmekkel kapcsolatos átmeneti rendelkezések megállapításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1) Az Európai Szén- és Acélközösséget létrehozó szerződés (ESZAK-Szerződés) 2002. július 23-án megszűnik.
(2) A jelenleg az ESZAK-Szerződés hatálya alá tartozó termékek 2002. július 24-vel kezdődő hatállyal az Európai Közösséget létrehozó szerződés hatálya alá tartoznak.
(3) A Bizottság az Európai Szén- és Acélközösségben tagsággal nem rendelkező országokból származó dömpingimporttal szembeni védelemről szóló, 1996. november 28-i 2277/96/ESZAK bizottsági határozat [1] (dömpingellenes alapvető határozat) alapján több dömpingellenes intézkedést fogadott el. Az intézkedéseket a dömpingellenes alapvető határozat 11. cikke (2) bekezdésével összhangban rendszerint ötéves időszakra hozzák. Egyes intézkedések azonban - az ESZAK-Szerződés megszűnésének időpontjában - az említett ötéves időszak végén még nem fognak megvalósulni (ESZAK dömpingellenes intézkedések). A dömpingellenes alapvető határozat alapján indított egyes vizsgálatok szintén folyamatban lehetnek az ESZAK-Szerződés megszűnésekor (folyamatban lévő dömpingellenes vizsgálatok). Ehhez hasonlóan a dömpingellenes alapvető határozat rendelkezései alapján benyújtott, kifogások és vizsgálatok indítása iránti kérelmek szintén folyamatban lehetnek az ESZAK-Szerződés megszűnésekor (folyamatban lévő dömpingellenes kérelmek).
(4) Ezért kívánatos az Európai Közösségben tagsággal nem rendelkező országokból származó, dömpingimporttal szembeni védelemről szóló, 1995. december 22-i 384/96/EK tanácsi rendelet [2] (dömpingellenes alapvető rendelet) szerinti ESZAK dömpingellenes intézkedések folytatólagos alkalmazásának biztosítása az ESZAK-Szerződés megszűnésének időpontját követően, valamint attól az időponttól kezdődően a dömpingellenes alapvető rendelet rendelkezéseinek ezekre az intézkedésekre történő alkalmazása. Az ESZAK-Szerződés megszűnését követően valamennyi, folyamatban lévő dömpingellenes vizsgálat lefolytatása és lezárása a dömpingellenes alapvető rendelet rendelkezéseinek megfelelően történik, és a vizsgálatok alapján hozott dömpingellenes intézkedések a dömpingellenes alapvető rendelet rendelkezéseinek hatálya alá tartoznak. Ehhez hasonlóan, az ESZAK-Szerződés megszűnésének időpontját követően a folyamatban lévő dömpingellenes kérelmek kezelése a dömpingellenes alapvető rendelet rendelkezéseinek megfelelően történik.
(5) Ebben az összefüggésben meg kell jegyezni, hogy a dömpingellenes alapvető határozat rendelkezései - a Közösség döntéshozási eljárásáról szóló rendelkezések kivételével - gyakorlatilag azonosak a dömpingellenes alapvető rendelet rendelkezéseivel.
(6) A Bizottság az Európai Szén- és Acélközösségben tagsággal nem rendelkező országokból származó, szubvencionált behozatal elleni védekezésről szóló 1889/98/ESZAK bizottsági határozat [3] (szubvencióellenes alapvető határozat) alapján több kedvezményellenes intézkedést is elfogadott. Az intézkedéseket a szubvencióellenes alapvető határozat 18. cikke (1) bekezdésével összhangban rendszerint ötéves időszakra hozzák. Egyes intézkedések azonban - az ESZAK-Szerződés megszűnésének időpontjában - az említett ötéves időszak végén még nem fognak megvalósulni (ESZAK kedvezményellenes intézkedések). A szubvencióellenes alapvető határozat alapján indított egyes vizsgálatok szintén folyamatban lehetnek az ESZAK-Szerződés megszűnésekor (folyamatban lévő szubvencióellenes vizsgálatok). Ehhez hasonlóan a szubvencióellenes alapvető határozat rendelkezései alapján benyújtott, kifogások és vizsgálatok indítása iránti kérelmek szintén folyamatban lehetnek az ESZAK-Szerződés megszűnésekor (folyamatban lévő szubvencióellenes kérelmek).
(7) Ezért kívánatos az Európai Közösségben tagsággal nem rendelkező országokból érkező szubvencionált importtal szembeni védelemről szóló 2026/97/EK tanácsi rendelet [4] (szubvencióellenes alapvető rendelet) szerinti ESZAK szubvencióellenes intézkedések folytatólagos alkalmazásának biztosítása az ESZAK-Szerződés megszűnésének időpontját követően, valamint attól az időponttól kezdődően a szubvencióellenes alapvető rendelet rendelkezéseinek ezekre az intézkedésekre történő alkalmazása. Az ESZAK-Szerződés megszűnését követően valamennyi, folyamatban lévő szubvencióellenes vizsgálat lefolytatása és lezárása a szubvencióellenes alapvető rendelet rendelkezéseinek megfelelően történik, és a vizsgálatok alapján hozott valamennyi kedvezményellenes intézkedés a szubvencióellenes alapvető rendelet rendelkezéseinek hatálya alá tartozik. Ehhez hasonlóan az ESZAK-Szerződés megszűnésének időpontját követően a folyamatban lévő szubvencióellenes kérelmek kezelése a szubvencióellenes alapvető rendelet rendelkezéseinek megfelelően történik.
(8) Ebben az összefüggésben meg kell jegyezni, hogy a szub vencióellenes alapvető határozat rendelkezései a Közösség döntéshozási eljárásának hatálya alá tartozók kivételével gyakorlatilag azonosak a szubvencióellenes alapvető rendelet rendelkezéseivel,
ELFOGADTA EZT A RENDELETET:
1. cikk
(1) Az e rendelet I. mellékletében megállapított, a 2277/96/ESZAK határozat alapján elfogadott és 2002. július 23-án még hatályban lévő dömpingellenes intézkedések (az I. mellékletben kihirdetett dömpingellenes intézkedések) továbbra is hatályban maradnak, és 2002. július 24-től kezdődően a 384/96/EK rendelet rendelkezéseinek hatálya alá tartoznak.
(2) Az I. mellékletben kihirdetett dömpingellenes intézkedéseknek a 384/96/EK rendelet 11. cikke (2) bekezdése alapján történő megszűnése időpontjának kiszámításához a rendelkezések eredeti hatálybalépésének időpontját kell figyelembe venni.
(3) Minden olyan vizsgálat, amely a 2277/96/ESZAK határozat alapján indult, és amely 2002. július 23-án még hatályban van, illetve a fenti időpontban folyamatban lévő, kifogás vagy vizsgálat indítása iránti minden kérelem továbbra is folytatódik, és 2002. július 24-től kezdődően a 384/96/EK rendelet rendelkezéseinek hatálya alá tartozik. Az összes ilyen folyamatban lévő dömpingellenes vizsgálat, kifogás vagy kérelem alapján hozott dömpingellenes intézkedés a 384/96/EK rendelt rendelkezéseinek hatálya alá tartozik.
2. cikk
(1) Az e rendelet II. mellékletében kihirdetett, az 1898/98/ESZAK határozat alapján elfogadott és 2002. július 23-án még hatályban lévő kedvezményellenes intézkedések (a II. mellékletben kihirdetett szubvencióellenes intézkedések) továbbra is hatályban maradnak, és 2002. július 24-től kezdődően a 2026/97/EK rendelet rendelkezéseinek hatálya alá tartoznak.
(2) A II. mellékletben kihirdetett szubvencióellenes intézkedéseknek a 2026/97/EK rendelet 18. cikk (1) bekezdése alapján történő megszűnési időpontjának kiszámításához a rendelkezések eredeti hatálybalépésének időpontját kell figyelembe venni.
(3) Minden olyan vizsgálat, amely a 1898/98/ESZAK határozat alapján indult, és amely 2002. július 23-án még hatályban van, illetve a fenti időpontban folyamatban lévő valamennyi, kifogás vagy vizsgálat indítása iránti kérelem, amely 2002. július 23-án még hatályban van, továbbra is folytatódik, és 2002. július 24-től kezdődően a 2026/97/EK rendelet rendelkezéseinek hatálya alá tartozik. Az összes ilyen folyamatban lévő szubvencióellenes vizsgálat, kifogás vagy kérelem alapján hozott, kedvezményellenes intézkedés a 2026/97/EK rendelet rendelkezéseinek hatálya alá tartozik.
3. cikk
Ez a rendelet 2002. július 24-én lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2002. június 3-án.